S. Janiš, poslanec: (2006-01-24):
Vážení páni kolegovia, to sa týka aj Košíc. Kolegyne, kolegovia, sme svedkami toho, že ako niť sa tiahne Smerom alebo od Smeru každým jedným vstupom privátneho kapitálu do štátnych akcioviek národnoštátny záujem, vlastenecké reči, strategické záujmy. Otázka znie,  či to nie je len divadlo. No, podľa môjho názoru je to len a len divadlo. Lebo toto nie je ani stred ľavice a pravice, ale stred reálneho života a možnosti jeho riešení, je to stred bezbrehých sľubov Smeru s heslom Nikto vám toľko nemôže dať, koľko ja vám sľúbim. Pán Fico tu nie je, ale v jeho poslaneckom klube je zastúpený celý rad ľudí, a možno aj on tam patrí, ktorí vedia, čo je to privátny sektor, ktorí sa v ňom aktívne pohybujú, ktorí vedia, ako funguje efektivita financií, ako funguje efektivita personálna, čo je to ťah za obratom, za zákazkami a za efektivitou. Okolo seba v samotnej strane Smer máte tiež sami súkromný podnikateľský sektor, a nie slabý podnikateľský sektor. Preto ako výsmech pôsobia z vašich úst slová o ochrane chudobných a sociálne slabších. Kladiem si otázku, prečo tak tvrdošijne dnes bojujete za 100-percentné štátne vlastníctvo podnikov. Aj napriek tomu, že napríklad štátne letiská sa za 15 rokov nedostali zo závozu podpriemerného letiska, nie sú schopné poskytnúť také služby, ako poskytujú okolité letiská. A pritom, konkrétne pán Fico je vo vysokej štátnej politike od roku 1990 najskôr pod hlavičkou KSČ, potom pod hlavičkou SDĽ, potom pod hlavičkou Smeru a dnes pod hlavičkou konzorcia strán KSČ, Sociálna demokracia a Smer. Nebolo by dobré, aby aj štátne akciovky alebo tieto akciovky prosperovali, a keď tam pustíme privátny sektor? Myslíte si, že letiská budú prosperovať a konkurovať, ak budete cez ne robiť sociálnu politiku napríklad prezamestnanosťou, napríklad dotáciami, no, z akých peňazí by ste toto platili? No, len z peňazí daňových poplatníkov, z tých daňových poplatníkov, o ktorých hovoríte, že ich chránite. Prečo, keď ste vo svojej strane obklopení dobre, efektívne fungujúcim privátnym sektorom, bojujete proti každému jednému vstupu čo i len časti privátneho kapitálu do štátnych akciových spoločností. Jednoducho povedané, pretože po uchopení moci, po ktorej tak veľmi bažíte a už sa jej neviete dočkať, budete tieto štátne podniky, ktoré už budú vaše, vyciciavať, budete ich dotovať zo štátnych peňazí, budete do nich investovať zo štátnych peňazí, teda z daňových poplatníkov, ktorých hovoríte, že chránite. No, a potom neskôr to predáte vopred určenému, lebo tendre vy neuznávate a spochybňujete, a možno, že to predáte, a tak komu asi, možno aj zakladajúcim členom Smeru, možno aj. Viete čo, kolegovia zo Smeru a pán Fico osobne, vy nebojujete za daňových poplatníkov, ale bojujete za svoje záujmy a za záujmy privátnych partnerov okolo strany Smer a daňoví poplatníci sú vám ukradnutí a iba ich zneužívate ako nástroj, ako výťah k moci. Bojíte sa toho, že ak sa dnes do 100-percentného štátneho podniku dostane časť súkromného vlastníctva, tak tam už nepôjde to, čo je v štátnych podnikoch, tam už vaše chápadlá politickej moci nedosiahnu, potom už nebudete môcť uspokojiť svoje najbližšie okolie. V tom je hlavný problém letiska, v tom je hlavný problém v Cargu,  v elektrárniach a tak ďalej. V ničom inom. A viete to dobre vy a vedia to vaši spolustraníci, v čom je čaro a úspech súkromného podnikania. Že to, čo hýbe firmou dopredu, sú nespochybniteľné vlastnícke vzťahy, jasná a čo najjednoznačnejšia legislatíva štátu, ktorá nezdiera, ale ktorá podporuje, a to, čo hýbe firmou dopredu, je aj nezasahovanie politických rozhodnutí do podnikania. Viete to vy, vedia to vaši kolegovia podnikatelia, lebo aj im sa darí dnes v podnikaní, a to je dobré preto, lebo ak sa im darí v podnikaní, potom sú spokojní ľudia, ktorých zamestnávajú, a potom je spokojný aj štát, lebo si svoj podiel z úspešného podnikania vyberie na daniach a odvodoch. A takto to aj má byť a takto sme aj sformulovali pravidlá podnikateľského prostredia na Slovensku pre všetkých, to značí aj pre kolegov zo Smeru, podnikateľov a niektorí to akože omylom aj podporili. Takto sme naštartovali ekonomiku, takto sme naštartovali rast zamestnanosti, takto sme naštartovali rast zdrojov aj pre tých, ktorí sú objektívne odkázaní na pomoc štátu, a takto sme stabilizovali Slovensko aj na medzinárodnej scéne. A to, či sú pravidlá nastavené dobre, vieme my, viete to aj vy, ináč by ste neboli až takí nervózni až agresívni. Pravidlá pôsobia na rast zamestnanosti, štát má viac peňazí, obce a mestá majú viac peňazí a budú mať viac peňazí, a to, že toto pôsobenie nie je chvíľkové, ale stabilné, rastúce, a čo je podstatné, aj dlhodobo udržateľné. Z tohto ste veľmi nervózni a veľmi, veľmi nervózni. Nervózni ste z toho, že Slovensko má nepopulárne kroky za sebou, ťažké obdobie je za nami a Smer spolu s komunistami čím ďalej si uvedomuje, že im uteká vlak. A tak, keďže nemáte čo ponúknuť a nemáte alternatívu, podsúvate verejnosti vám vlastnú prezentáciu strany Smer, ale, bohužiaľ, len prezentáciu a za touto prezentáciou je len tma. Váš ekonomický pokus, kde ste sa okrem iného pokúsili namontovať aj zníženie daní aj pre tých, ktorí ich dnes vôbec neplatia, kde ste sa rozhodli robiť najhoršiu a najmenej adresnú a najnákladnejšiu sociálnu politiku, t. j. sociálnu politiku cez dane preto, lebo táto vaša sociálna politika pridáva tým, ktorí to nepotrebujú, bohatým a nepridáva chudobným. Som v pomykove, komu toto chcete ozaj vy pomôcť. Hlásate, že chudobným, ale v skutočnosti pomáhate bohatým. Chcete dosiahnuť to, niečo chcete dosiahnuť, ale sám neviete ako a vaše nápady neprinášajú v skutočnosti nič sociálne, iba ohrozujú vývoj ekonomiky. Mýlite sa a veľmi sa mýlite, kolegovia zo Smeru, ak si myslíte, že Slovensko bude prosperovať tým, že budete sľubovať blahobyt bez roboty, tým, že budete využívať a zneužívať city a ťažkosti ľudí. Veľmi sa mýlite, že Slovensko bude sociálne vtedy, ak každý druhý občan bude odkázaný na sociálne dávky. A ešte jedno veľké riziko hrozí Slovensku z vašej strany, a to je vyhrážanie sa všetkým, ktorí si dovolia vstúpiť na Slovensko s kapitálom do štátnych akcioviek, vyhrážať sa im znárodnením. Tak toto je dnes prisilná káva pre všetkých, čo investovali, a pre všetkých, čo chcú investovať, ale prisilná káva pre všetkých, ktorí dnes 15 rokov po revolúcii rozmýšľajú demokraticky. Slovensko má už v novodobej histórii obdobie, keď do okolitých štátov, do Čiech, do Poľska, do Maďarska prúdili investície, stavali sa tam fabriky, zamestnávali ľudí, hýbali ekonomiku dopredu, len Slovensku sa akosi vyhýbali. Teraz, keď je Slovensko stabilizované, keď je Slovensko uznávané a akceptované, keď má služné ratingy, keď sa rozbehlo, vy upozorňujete zahraničný kapitál na znárodnenie a ešte sa s tým chválite, aký ste féroví, keď im to vravíte dopredu, aby s tým počítali, že čo sa stane, keď sa vy dostanete k moci. A toto všetko vraj v záujme Slovenska. To isté však, ale vrátim sa do minulosti, tvrdili aj v roku 1948 komunisti, keď znárodňovali československé hospodárstvo, vtedajší komunistický vodca Gottwald znárodňovanie odôvodnil slovami: „Celkové verejné hospodárske záujmy vyžadujú uvalenie národnej správy na tieto podniky.“ A po roku 1948 boli majetky znárodnené. Súčasný vodca slovenských socialistov Robert Fico hovorí: „Privatizácia slovenských letísk je v rozpore so strategickými záujmami Slovenskej republiky.“ Podobnosť výrokov čisto náhodná. Vážené kolegyne, kolegovia, my sme veľa vecí v tomto volebnom období urobili, veľa sme riešili, nebolo to ľahké, nebolo to ľahké ani pre nás politikov, ani pre nás ako politickú stranu, nebolo to ľahké ani pre občanov, ale zodpovednosť a cieľ úspešného štátu a úspešných ľudí a sebavedomých Slovákov v tomto štáte, v štáte, v ktorom bude dobre fungovať ekonomika, štáte, ktorý vytvorí dostatok zdrojov aj na tých, ktorí sú odkázaní na jeho pomoc, tak sa nám to preto oplatí robiť. Za to nám to stojí a vôbec nás neodradia ani vaše mimoriadne schôdze, ani vaša bezbrehá kritika a deštrukcia, ani vaše bezbrehé a bezprácne sľubovanie blahobytu a ani vyhrážanie sa tým, čo je všade v slobodnom svete posvätné, a to je znárodnením súkromného vlastníctva. Ďakujem vám.